次韻庭藻再賦觀潮
作者：周紫芝
朝代：宋

paragraphs: 海門白浪如山高，還從巨海驅洪濤。
何人戲出此偉觀，撩公傑句争雄豪。
詩成飛電欲争激，戰勝何甞費鋒鏑。
更復盡出武庫兵，不念長卿家四壁。
當時年少今老翁，愁將白髪吹秋風。
來趁千人萬人出，尚記時節如元豐。
袖手人知公作語，歌兒停歌復停舞。
越山迎浪看潮頭，白玉傳觴急飛羽。
胸中如公多廟謀，八珍未獻伊鼎羞。
笑人欲買江邊宅，看潮飽度殘年秋。